**RELACION**

**PËR**

**PROJEKTLIGJIN**

**“PËR DISA NDRYSHIME DHE SHTESA NË LIGJIN NR. 72/2012, DATË 28.06.2012, “PËR ORGANIZIMIN DHE FUNKSIONIMIN E INFRASTRUKTURËS KOMBËTARE TË INFORMACIONIT GJEOHAPËSINOR NË REPUBLIKËN E SHQIPËRISË”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji i propozuar ka si qëllim miratimin e ndryshimeve dhe shtesave në ligjin që rregullon sektorin e Informacionit Gjeohapësinor (IG), në përputhje me reformën qeverisëse dhe institucionale dhe përcaktimit të ASIG me varësinë nga Kryeministri, si dhe në zbatim të politikave afatgjata për qeverisjen e sektorit të informacionit gjeohapësinor në Shqipëri me kohështrirje 2020-2030, miratuar me vendimin nr. 402, datë 20.05.2020, të Këshillit të Ministrave.

Ligji nr.72/2012, datë 28.06.2012, “Për organizimin dhe funksionimin e Infrastrukturës Kombëtare të Informacionit Gjeohapësinor në Republikën e Shqipërisë” që nga miratimi i tij në vitin 2012 nuk ka pësuar asnjë ndryshim, ndaj zhvillimet që kanë ndodhur gjatë këtyre viteve në lidhje me situatën e sektorit të informacionit gjeohapësinor, kanë sjellë nevojën e propozimit të disa ndërhyrjeve në përmbajtjen e ligjit me qëllim mirëqeverisjen e sektorit për të ardhmen.

Përveç ndryshimeve në ligj të cilat korrigjojnë ndryshimin e varësisë së ASIG nga ish-Ministri i Inovacionit dhe Administratës Publike tashmë tek Kryeministri, reforma strukturore institucionale bëri të nevojshëm rishikimin e aspekteve të ndryshme të kuadrit ligjor dhe institucional ekzistues në lidhje me sektorin e informacionit gjeohapësinor, kjo e lidhur edhe me përcaktimet ligjore në lidhje me BIG (Bordi i Informacionit Gjeohapësinor).

Disa nga ndryshimet dhe shtesat propozohen për pozicionimin e ASIG brenda sektorit të IG, në rol qendror në raport me institucionet e tjera, si dhe në kuadër të bashkëpunimit me autoritetet publike përgjegjëse për temat e IG, duke synuar prodhimin dhe gjenerimin e informacionit të saktë, cilësor dhe në përputhje me standardet e miratuara, i përdorshëm në të mirë të qeverisjes dhe mirëqenies së qytetarëve.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji hartohet në përputhje me *programin politik të Këshillit të Ministrave 2021*, konkretisht në fushën e informacionit gjeohapësinor në mbështetje të pikës 3.1.1 “Administrata publike dhe dixhitalizimi”.

Ky projektligj bazohet në objektivat e parashikuara nga *Dokumenti i Politikave* *“Për qeverisjen e sektorit të informacionit gjeohapësinor në Shqipëri, 2020-2030”* *(miratuar me VKM nr. 402, datë 20.05.2020)*, duke konsideruar politikat në lidhje me organizimin institucional funksional, si dhe rregullat për përdorimin e IG në funksion të mirëqenies së qytetarëve dhe vendimmarrjes për të ardhmen, konkretisht Politika nr.7 “Organizim institucional funksional”, masa 7.1 “Rishikimi i arkitekturës institucionale të sektorit IG & riprojektimi i profilit dhe funksioneve të ASIG”, por edhe ndërthurja me politikat e tjera qeverisëse të sektorit dhe masat përkatëse të tyre.

Miratimi i këtij projektvendimi është parashikuar në Programin e Përgjithshëm Analitik të Projektakteve për vitin 2024, miratuar me VKM-në nr. 970, datë 28.12.2023, planifikuar për katër mujorin e parë të vitit.

Si arsye kryesore për propozimin e projektaktit evidentohet nevoja për krijimin e Infrastrukturës së Informacionit Gjeohapësinor në Shqipëri, bazuar në prioritetet e dokumentit të politikave për sektorin e informacionit gjeohapësinor. Ndër çështjet kryesore që parashikon të rregullojë projektakti janë renditur: Detajimi i detyrave të ASIG-ut si Autoritet Kombëtar për zbatimin e politikave në fushën e informacionit gjeohapësinor (sipas Dokumentit të Politikave të miratuar në Këshillin e Ministrave), rregullimi i mënyrës së përfshirjes në GIS-in Kombëtar të sistemeve të informacionit gjeografik të krijuara nga autoritetet përgjegjëse, kontrolli i efiçiencës së bashkëpunimit ndërinstitucional për nismat në fushën e informacionit gjeohapësinor, si dhe monitorimi dhe raportimi i zhvillimit të NSDI-së, duke përfshirë edhe raportimin pranë organizmave të BE, në kuadër të integrimit evropian të vendit.

Gjithashtu pas miratimit dhe hyrjes në fuqi të ligjit nr. 33/2022 “Për të dhënat e hapura dhe ripërdorimin e informacionit të sektorit publik”, i cili i konsideron të dhënat gjeohapësinore “grupe të dhënash me vlerë të madhe” nevojitet ndryshimi -qasjes dhe ofrimi i të dhënave pa kufizime me qëllim ripërdorimin e tyre.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Problematikat kryesore me të cilat përballet sektori i IG lidhen me mungesën e një sistemi të integruar për IG (GIS-I Kombëtar) ku mungon ndërveprimi mes institucioneve (GIS-et tematike), financimi i ulët në raport me peshën dhe rëndësinë e IG, mungesë të dhënash të plota për të gjitha temat, informacion në disa raste i pa standardizuar dhe që nuk përditësohet në mënyrë periodike, vështirësi në aksesimin e informacionit, organizimi i brendshëm dhe mungesa e strukturave të dedikuara për IG, në autoritetet publike përgjegjëse etj.

Në projektligj parashikohet pozicionimi i qartë i ASIG përkundrejt institucioneve të tjera të sektorit, roli i tij qendror, koordinues dhe monitorues, si dhe arkitektura e re e organizimit të funksioneve në këtë institucion. Miratimi i këtij projektligji do të ndikojë pozitivisht në rritjen e përdorimit të IG nga institucionet publike, sipërmarrjet private dhe publiku, vlerën e shtuar të të dhënave gjeohapësinore ripërdorimin e tyre pa kufizime në funksion të vendimmarrjes dhe shërbimeve teknologjike.

Të rejat që synon të sjellë miratimi i këtij projektligji, duke i grupuar sipas katër synimeve strategjike të përcaktuara në Dokumentin e Politikave për Qeverisjen e Sektorit IG 2020-2030, në mënyrë të përmbledhur paraqiten si vijon:

* Referuar Synimit Strategjik 1 “DISPONUESHMËRIA E IG”:
* Evidentohet përgjegjësia e ASIG si autoritet kombëtar hartografik në krijimin e hartës bazë në RSH duke jetësuar politikën nr.2 “Gjenerimi i IG të duhur”, si dhe në prodhimin e hartave të shkallëve të ndryshme në përputhje me standardet evropiane përkatëse.
* Referuar Synimit Strategjik 2 “PËRDORIMI I IG”, për përdorim të plotë dhe të vazhdueshëm të informacionit gjeohapësinor nga institucionet shtetërore (autoritetet publike), etj.:
* Përmbushja e politikës nr.4 “Përgjegjësia dhe detyrimi për përdorim nga institucionet publike” e cila synon përmirësimin dhe plotësimin e kuadrit rregullator.
* Referuar Synimit Strategjik 3 “FUNKSIONALITETI I SISTEMIT TË IG SHTETËROR”, për ngritjen dhe vënien në funksionim të një sistemi shtetëror të informacionit gjeohapësinor, të integruar dhe funksional në të gjithë elementët e tij, që garanton realizimin e të gjithë funksioneve të qeverisjes, në mënyrë eficente dhe efektive:
* Në përmbushje të politikës nr.7 mbi organizimin institucional funksional, janë reflektuar në projektligj funksionet e riprojektuara të ASIG në lidhje me veprimtarinë si institucion qendror dhe boshti i sektorit të IG, që harton dhe monitoron zbatimin e politikave në lidhje me IG, mundëson dhe gjeneron IG bazik në shërbim të autoriteteve publike që mbulojnë temat e IG dhe përdoruesve të tjerë që orienton, vendos standarde, koordinon/integron dhe monitoron veprimtarinë e aktorëve si dhe garanton qasjen e thjeshtë ndaj IG dhe përdorimin e tij në funksion të mirëqeverisjes dhe zhvillimit të vendit.
* Referuar Synimit Strategjik 4 “MIRËADMINISTRIMI I SEKTORIT TË IG”, për garantimin e një sektori të informacionit gjeohapësinor dinamik, në rritje dhe zhvillim të vazhdueshëm, me të drejta dhe detyrime të përcaktuara në mënyrën e duhur dhe i qëndrueshëm nga ana financiare, ku interesat e aktorëve të ndryshëm janë të harmonizuar dhe maksimalizuar përkundrejt interesit të gjerë publik. Për të realizuar këtë synim, nevojitet orientimi i sektorit drejt politikave dhe synimeve të qeverisjes, planifikimi i duhur i zhvillimit, rregullimi i marrëdhënieve dhe buxheteve përkatës, zbatimi i këtyre planeve në mënyrë të shpejtë dhe eficente, si dhe monitorimi dhe kontrolli i sektorit IG për të arritur një zhvillim të qëndrueshëm, marrëdhënie të rregulluara në mënyrën më të mirë dhe garantuar financimin e nevojshëm për një sektor të qëndrueshëm.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në përputhje me Kushtetutën së Republikës së Shqipërisë dhe legjislacionin vendas.

Baza ligjore për propozimin e këtij projektakti, sipas hierarkisë ligjore është:

* Neni 78, pika 1 e nenit 81, pika 1 e nenit 83 dhe neni 100 i Kushtetutës, ku përcaktohet se: *“Të drejtën për të propozuar ligje e ka Këshilli i Ministrave; Këshilli i Ministrave merr vendime me propozim të Kryeministrit...”*.
* Kreu III i ligjit nr. 9000, datë 30.01.2003, “Për organizimin dhe funksionimin e Këshillit të Ministrave”.
* Pika 3 e Rregullores së Këshillit të Ministrave, miratuar me VKM-në nr.584, datë 28.08.2003, të ndryshuar, sipas së cilës: *“Kryeministri ka të drejtën e propozimit të projektakteve për shqyrtim në Këshillin e Ministrave”*.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Vetë Ligji nr.72/2012, datë 28.06.2012, “Për organizimin dhe funksionimin e Infrastrukturës Kombëtare të Informacionit Gjeohapësinor në Republikën e Shqipërisë”, është përafruar pjesërisht me Direktivën 2007/2/KE të Parlamentit Evropian dhe të Këshillit, datë 14 mars 2007 “Për ngritjen e një infrastrukture për informacionin hapësinor në Komunitetin Evropian (INSPIRE)”, Numri CELEX: 32007L0002, Fletorja Zyrtare e Bashkimit Evropian, Seria L, nr. 108, datë 25.04.2007, faqe 1-14.

Nga shqyrtimi i tabelave të përputhshmërisë së ligjit nr. 72/2012 rezulton se në këtë ligj nuk është rregulluar monitorimi dhe raportimi pranë institucioneve evropiane i implementimit të INSPIRE. Shtimi në projektin e propozuar të një neni të emërtuar “Monitorimi dhe raportimi”, realizon përafrimin e plotë të Direktivës INSPIRE dhe vënien e fokusit në implementimin e saj.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Ndryshimet dhe shtesat në ligjin nr.72/2012, datë 28.06.2012 “Për organizimin dhe funksionimin e Infrastrukturës Kombëtare të Informacionit Gjeohapësinor në Republikën e Shqipërisë” bëhen për të rregulluar marrëdhëniet në sektorin e IG në përputhje dokumentin e politikave dhe objektivat për të ardhmen. Konkretisht ndryshimet dhe shtesat konsistojnë në:

Në nenin 3, bëhen këto shtesa dhe ndryshime:

1. Pas pikës 10 shtohen pikat 10/1 dhe 10/2 me përmbajtjen si më poshtë vijon:

“10/1. “Harta bazë” është një hartë që përshkruan apo paraqet informacione gjeohapësinore të realitetit fizik të sipërfaqes së tokës, mbi të cilën vendosen, përpunohen dhe përditësohen informacione të tjera tematike, sipas temave të përcaktuara në nenin 11.

“10.2 Remote Sensing është shkenca, teknika dhe teknologjia e përftimit të të dhënave‚ paraqitjes dhe njohjes së informacionit mbi sipërfaqen tokësore dhe të objekteve mbi të, pa qenë në kontakt me to. Kjo mundësohet me anë të "kapjes“ së ndijimeve (skanimit) dhe regjistrimit të energjisë së rrezatimit të reflektuar dhe të emetuar nga objektet në dhe mbi sipërfaqen tokësore dhe më pas të përpunimit, analizimit dhe të përdorimit të informacionit të përftuar.”

1. Pika 20 hiqet.



Pas pikës h të nenit 7 shtohen pikat si më poshtë vijon:

“i. mbledh, analizon, administron, përpunon me teknologji të avancuar dhe shpërndan informacionin gjeohapësinor të mbledhur me metodat pasive dhe aktive të Remote Sensing.

j. krijon dhe mirëmban hartën bazë në Republikën e Shqipërisë në përputhje me legjislacionin e zbatueshëm (aktet nënligjore në fuqi të dala në zbatim të këtij ligji);

Në nenin 8 bëhen ndryshimet dhe shtesat e mëposhtme:

1. Titulli i nenit bëhet “Drejtori i Përgjithshëm i ASIG”
2. Në pikën 3 bëhen ndryshimet me këtë përmbajtje

Drejtori i Përgjithshëm duhet të plotësojë kriteret e mëposhtme:

1. Të jetë shtetas shqiptar;
2. Të ketë zotësi të plotë për të vepruar;
3. Të ketë diplomë të nivelit 7 të Kornizës Shqiptare apo Evropiane të Kualifikimeve;
4. Të ketë përvojë pune jo më pak se 5 (pesë) vite në pozicione drejtuese;
5. Të mos jetë i dënuar me vendim të formës së prerë për kryerjen e një vepre penale;
6. Ndaj tij të mos jetë marr masë disiplinore e largimit nga puna, që nuk është shuar sipas legjislacionit në fuqi;
7. Të mos ketë konflikt interesi në ushtrimin e detyrës.
8. Shtohet pika 4 me këtë përmbajtje:

Drejtori i Përgjithshëm lirohet nga detyra kur;

1. Plotëson kushtet për pensionin e plotë të pleqërisë;
2. Deklarohet i paaftë për punë nga komisioni kompetent mjekësor;
3. Ristrukturohet institucioni;
4. Gjendet në një situatë konflikti të vazhdueshëm interesi;
5. Jep dorëheqjen nga detyra;
6. Shtohet pika 5 me këtë përmbajtje;

Drejtori i Përgjithshëm shkarkohet nga detyra kur;

1. Dënohet me vendim gjyqësor të formës së prerë për kryerjen e një krimi apo për kryerjen e një kundërvajtje penale me dashje;
2. Kryen shkelje të rënda gjatë detyrës;
3. Nuk përmbush objektivat strategjikë të institucionit;
4. Ka performancë të dobët në ushtrimin e detyrës.

Pika 2, e nenit 9 ndryshohet si më poshtë vijon:

“2. Struktura dhe organika e ASIG-ut miratohen nga Kryeministri, në përputhje me legjislacionin në fuqi për organizimin dhe funksionimin e administratës shtetërore dhe legjislacionin në fuqi për organizimin dhe funksionimin e Këshillit të Ministrave.”

Në Nenin 10, bëhet ndryshimi dhe shtesa e mëposhtme:

1. Në fund të pikës 2, hiqen fjalët “... me propozimin e ministrit ...”.
2. Pas pikës 2, shtohet pika 3 me këtë përmbajtje:

“3. Masa e shpërblimit për anëtarët e BIG, përcaktohet me vendim të Këshillit të Ministrave.”

Në nenin 11, bëhet ky ndryshim:

1. Në shkronjën “ç”, të pikës 2, fjalët “... imazhi i hartës bazë ...” zëvendësohen me “... harta bazë ...”.

Në nenin 17, pika 3 fjalia riformulohet si më poshtë:

“3. Autoritetet publike depozitojnë menjëherë pranë ASIG-së informacionin gjeografik, të krijuar sipas pikës 2 të këtij neni”

Në nenin 20 bëhen ndryshimet dhe shtesat e mëposhtme:

1. Titulli i nenit bëhet “**Koordinimi ndërinstitucional** ”
2. Në pikën 1 fjalët “….bashkërendimin institucional…” zëvendësohen me “….koordinimin institucional…”
3. Në pikën 3 falët “… brenda 10 ditëve ….” zëvendësohet me “… brenda 30 ditëve ….”
4. Pas pikës 4 shtohet pika 5 me këtë përmbajtje:
5. “Në rast mos përmbushje të detyrimeve të këtij neni, ASIG-u ndërmerr veprimet përkatëse për të pezulluar, deri në zbatimin e kërkesave ligjore, bërjen efektive të fondeve dhe vijimin e procedurave të prokurimit, lidhur me nismat në fushën e gjeoinformacionit”.

Pas nenit 22, shtohet neni 22/1 me këtë përmbajtje:

“Neni 22/1

**Monitorimi dhe raportimi**

1. ASIG-u monitoron procesin e krijimit dhe përdorimit të infrastrukturës kombëtare të informacionit gjeohapësinor (NSDI) në Republikën e Shqipërisë;
2. ASIG-u përgatit raporte periodike për ecurinë e NSDI-së në Shqipëri, sipas modelit të përcaktuar në rregulloren zbatuese të Direktivës 2007/2/EC dhe ia vë në dispozicion institucioneve të brendshme dhe organeve të BE-së.

Neni 26 ndryshohet si më poshtë vijon:

Neni 26

**Ofrimi i të dhënave dhe shërbimeve**

1. Të dhënat gjeohapësinore të vëna në dispozicion nëpërmjet shërbimeve të rrjetit, sipas pikës 1, të nenit 23 të këtij ligji, ofrohen pa pagesë nga ASIG-u, sipas përcaktimeve në legjislacionin për të dhënat e hapura dhe ripërdorimin e informacionit të sektorit publik dhe në përputhje me legjislacionin e zbatueshëm evropian.
2. Shërbimet e tjera të ASIG që nuk përfshihen në listën e grupeve të të dhënave me vlerë të madhe, sipas legjislacionit për të dhënat e hapura, ofrohen kundrejt një tarife.
3. Metodologjia, masa dhe përdorimi i tarifës vendosen me vendim të Këshillit të Ministrave.
4. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet e ngarkuara për zbatimin e këtij ligji janë Këshilli i Ministrave, Bordi i Informacionit Gjeohapësinor, Autoriteti Shtetëror për Informacionin Gjeohapësinor dhe autoritetet publike përgjegjëse për krijimin, ruajtjen dhe përditësimin e të dhënave dhe shërbimeve gjeohapësinore.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga Autoriteti Shtetëror për Informacionin Gjeohapësinor (ASIG) pas një procesi diskutimesh dhe konsultimi me aktorët e sektorit (autoritetet publike përgjegjëse), që kanë filluar që nga viti 2019.

Projektligji është parashikuar në Planin Vjetor të Konsultimit Publik për vitin 2024.

Gjithashtu projektligji do të paraqitet për shqyrtim në Bordin e Informacionit Gjeohapësinor brenda datës 29.02.2024.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Realizueshmëria e projektaktit mundësohet nga PBA 2024-2026, mbështetja nga donatorët si dhe nga kostot minimale të lidhura kryesisht me Bordin e Informacionit Gjeohapësinor.

Lidhur me riorganizimin e ASIG si institucion qendror në sektorin e IG dhe rishikimin e funksioneve të tij tashmë këto ndryshime janë miratuar dhe nuk parashikohen kosto financiare shtesë për buxhetin e shtetit.

Ndërkohë që, vetëm përcaktimi i shpërblimit për anëtarët e BIG, shoqërohen me një kosto financiare e cila përllogaritet rreth 800 000 lekë në vit. Kjo kosto është lehtësisht e përballueshme, edhe nëse do të mbulohet nga fondet e ASIG.

**PROPOZUESI**

**KRYEMINISTRI**

**EDI RAMA**